b'\n_START_ARTICLE_\nPokojna Correa\n_START_PARAGRAPH_\nPokojna Correa (\xc5\xa1pansko Difunta Correa) je neuradna svetnica (Rimskokatoli\xc5\xa1ka cerkev je ne priznava), ki jo \xc4\x8dastijo zlasti ni\xc5\xbeji sloji v Argentini, v manj\xc5\xa1i meri pa tudi v sosednjem \xc4\x8cilu in Urugvaju. Velja za za\xc5\xa1\xc4\x8ditnico popotnikov in naj bi bila zmo\xc5\xbena re\xc5\xa1evati \xc5\xbeivljenja.\n_START_SECTION_\nLegenda\n_START_PARAGRAPH_\nOkoli leta 1840 so Argentino pretresale dr\xc5\xbeavljanske vojne med privr\xc5\xbeenci unitarne in federativne dr\xc5\xbeave. Mar\xc3\xada Antonia Deolinda Correa se je z otrokom odpravila za bolnim mo\xc5\xbeem (znan je le njegov priimek Bustas), ki so ga prisilno mobilizirali gverilci (montoneras) pod poveljstvom Facunda Quiroge. V pu\xc5\xa1\xc4\x8davi dana\xc5\xa1nje province San Juan (na zahodu dr\xc5\xbeave) je zaradi pomanjkanja zalog umrla, otrok pa je \xc5\xa1e naprej sesal mleko iz njenih prsi, dokler ga po nekaj dnevih niso re\xc5\xa1ili mimoido\xc4\x8di gav\xc4\x8di. Novica o tem \xc4\x8dude\xc5\xbeu se je raz\xc5\xa1irila med ljudmi, ki so pri\xc4\x8deli romati na njen grob, kjer je s\xc4\x8dasoma nastalo sveti\xc5\xa1\xc4\x8de.\n_START_SECTION_\nSveti\xc5\xa1\xc4\x8de\n_START_PARAGRAPH_\nV kraju Vallecito (okoli 60 km vzhodno od mesta San Juan), kjer so Deolindo pokopali, je vse do za\xc4\x8detka 40. let 20. stoletja stal le kri\xc5\xbe na vrhu hriba. Do danes se je razvil v manj\xc5\xa1e mesto. Do leta 2005 so verniki v njem postavili 17 kapel, kamor ljudje darujejo razli\xc4\x8dne predmete, od avtomobilskih delov, registrskih tablic do poro\xc4\x8dnih oblek. Glavno sveti\xc5\xa1\xc4\x8de je na vrhu hriba, kjer se danes nahaja kip mrtve Deolinde v naravni velikosti z obrazom obrnjenim proti nebu in otroka, ki sesa iz ene izmed dojk._NEWLINE_Romarji obiskujejo Vallecito skozi vse leto, najbolj mno\xc5\xbei\xc4\x8dno pa ob veliki no\xc4\x8di, dnevu vseh du\xc5\xa1 (2. novembra) in nekaterih pomembnej\xc5\xa1ih neuradnih praznikih voznikov in pastirjev. Ob tak\xc5\xa1nih dnevih na\xc5\xa1tejejo tudi do 200.000 romarjev._NEWLINE_Spo\xc4\x8detka pastirji nato pa vozniki tovornjakov so po vsej Argentini postavili ve\xc4\x8d sto obcestnih oltarjev v obliki pomanj\xc5\xa1anih hi\xc5\xa1 ali svetni\xc4\x8dinih podob, kjer mimoido\xc4\x8di darujejo predvsem steklenice z vodo, da bi pogasili Deolindino ve\xc4\x8dno \xc5\xbeejo.'